Tarybos Direktyva
1985 m. sausio 29 d.
dėl šviežios mėsos ir paukštienos veterinarinio patikrinimo ir kontrolės finansavimo
(85/73/EEB)
EUROPOS SĄJUNGOS TARYBA,
atsižvelgdama į Europos ekonominės bendrijos steigimo sutartį, ypač į jos 43 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi siekiant suvienodinti vartotojui teikiamas sveikatos apsaugos priemones, Direktyvoje 64/433/EEB [4] su paskutiniais pakeitimais, padarytais Direktyva 83/90/EEB [5], numatyta vykdyti šviežios mėsos, kuri gali būti skirta Bendrijos vidaus prekybai, veterinarinį patikrinimą ir kontrolę;
kadangi siekiant apsaugoti žmonių ir gyvūnų sveikatą Bendrijoje, Direktyvoje 72/462/EEB [6] su paskutiniais pakeitimais, padarytais Direktyva 83/91/EEB [7], numatyta valstybių narių kompetentingų institucijų importuojant šviežią mėsą vykdoma sveikatos kontrolė bei valstybių narių ir Komisijos veterinarijos ekspertų eksportuojančiose trečiosiose šalyse atliekami patikrinimai;
kadangi Direktyva 64/433/EEB taikoma tik tai šviežiai mėsai, kuri gali būti skirta Bendrijos vidaus prekybai; kadangi vis dėlto valstybių narių institucijos pradėjo vykdyti tik šalies rinkai skirtos šviežios mėsos nacionalinę kontrolę;
kadangi Tarybos direktyva 71/118/EEB [8] su paskutiniais pakeitimais, padarytais Direktyva 84/642/EEB [9], numatyti šviežios paukštienos veterinariniai patikrinimai ir kontrolė;
kadangi šiems veterinariniams patikrinimams ir kontrolei renkami mokesčiai, kuriuos šiuo metu skirtingais būdais finansuoja atskiros valstybės narės; kadangi dėl šių skirtumų gali būti padarytas poveikis tų gamybos linijų, kurioms didžiąja dalimi taikomas bendrojo rinkų organizavimo principas, konkurencijos sąlygoms;
kadangi siekiant ištaisyti šią padėtį, reikėtų nustatyti suderintas minėtų veterinarinių patikrinimų ir kontrolės finansavimo taisykles;
kadangi dėl nacionalinių valdymo ir finansavimo nuostatų bei administracinių procedūrų reikėtų nustatyti dvejų metų laikotarpį, kad Graikijos Respublika galėtų taikyti reikiamą patikrinimų ir kontrolės mokesčių rinkimo mechanizmą,
PRIĖMĖ ŠIĄ DIREKTYVĄ:
1 straipsnis
1. Nuo 1986 m. sausio 1 d. valstybės narės užtikrina, kad:
- mokesčiai būtų renkami, kai 2 dalyje minėti gyvūnai yra skerdžiami veterinarinių patikrinimų ir kontrolės sąskaita,
- siekiant užtikrinti lygiavertį vertinimą, numatytą Direktyvos 71/118/EEB 15 straipsnyje, ir padengti Direktyvoje 72/462/EEB numatytas išlaidas, būtų numatyta rinkti mokesčius už šiose direktyvose nurodytą iš trečiųjų šalių importuotą mėsą,
- būtų draudžiama tiesiogiai ar netiesiogiai kompensuoti mokesčius.
2. Šioje direktyvoje "gyvūnai" - tai naminiai šių rūšių gyvūnai: galvijai (įskaitant buivolus), kiaulės, avys ir ožkos, naminiai neporakanopiai ir vištos, kalakutas, perlinės vištos, antys ir žąsys.
2 straipsnis
1. Taryba, remdamasi Komisijos pasiūlymu, kvalifikuota balsų dauguma iki 1986 m. sausio 1 d. priima sprendimą dėl standartinio 1 straipsnio 1 dalies pirmosiose dviejose įtraukose minėtų mokesčių dydžio arba dydžių ir dėl išsamių šios direktyvos taikymo taisyklių, principų bei galimų išimčių. Tačiau už mėsą, vežamą iš skerdyklų, kuri nėra patvirtinta pagal Direktyvą 64/433/EEB, nenustatomi imtinų mokesčių dydžiai, nebent Taryba iki nurodytos datos nustatytų tokios mėsos patikrinimo taisykles.
2. Valstybėms narėms leidžiama rinkti šio straipsnio 1 dalyje nurodytą dydį ar dydžius viršijančius mokesčius, jei bendra kiekvienos valstybės narės surinktų mokesčių suma lieka mažesnė arba lygi tikrosioms patikrinimo išlaidoms.
3 straipsnis
Iki 1990 m. sausio 1 d. Komisija pateikia ataskaitą apie įgytą patirtį kartu su pasiūlymais dėl galimybės iš dalies pakeiti pirmiau minėtus straipsnius.
4 straipsnis
Valstybės narės priima įstatymus ir kitus teisės aktus, kurie, įsigalioję iki 1986 m. sausio 1 d., įgyvendina šią direktyvą. Apie tai jos nedelsdamos praneša Komisijai.
Tačiau Graikijos Respublikai nustatomas papildomas dvejų metų laikotarpis pradėti laikytis šios direktyvos.
5 straipsnis
Ši direktyva skirta valstybėms narėms.
Priimta Briuselyje, 1985 m. sausio 29 d.